
РЕПУБЛИКА БЪЛГАРИЯ
Заместник-министър на земеделието и храните

ОДОБРИЛ,

ДО
МИНИСТЪРА НА ЗЕМЕДЕЛИЕТО И ХРАНИТЕ
Д-Р ГЕОРГИ ТАХОВ

ДОКЛАД
от Янислав Янчев – заместник-министър на земеделието и храните

Относно: Проект на Наредба за условията и реда за предоставяне на спешна финансова помощ на земеделски стопани, засегнати от неблагоприятни метеорологични явления за щети от измръзване/слана върху площи със сливи, праскови/нектарини, ягоди, малини, бадеми, лешници, маслодайна роза, нар, смокини, орехи, ябълки, винени лозя, десертни лозя, круши, дюли, киви, дрян и арония през 2025 г.


УВАЖАЕМИ ГОСПОДИН МИНИСТЪР,
На основание чл. 7а от Закона за нормативните актове и чл. 39 от Закона за прилагане на Общата организация на пазарите на земеделски продукти на Европейския съюз, внасям за одобрение Наредба за условията и реда за предоставяне на спешна финансова помощ на земеделски стопани, засегнати от неблагоприятни метеорологични явления за щети от измръзване/слана върху площи със сливи, праскови/нектарини, ягоди, малини, бадеми, лешници, маслодайна роза, нар, смокини, орехи, ябълки, винени лозя, десертни лозя, круши, дюли, киви, дрян и арония през 2025 г.

Причини, които налагат приемането на акта
На 14 октомври 2025 г. влезе в сила Регламент за изпълнение (ЕС) 2025/2061 на Комисията от 10 октомври 2025 година за предоставяне на спешно финансово подпомагане за селскостопанските сектори, засегнати от неблагоприятни метеорологични явления в България, Латвия, Литва, Унгария, Полша и Румъния, в съответствие с Регламент (ЕС) № 1308/2013 на Европейския парламент и на Съвета (OB L, 2025/2061, 13.10.2025 г.) (Регламент за изпълнение (ЕС) 2025/2061), съгласно който на посочените държави членки се предоставя помощ от Европейския Съюз за осигуряване на извънредно подпомагане на земеделските производители за сериозните щети от неблагоприятни климатични явления и произтичащата от тях загуба на доходи, застрашаваща икономическата жизнеспособност на земеделските стопанства. Определеният за Република България бюджет от Европейския фонд за гарантиране на земеделието е в размер на 7 400 000 евро, като се допуска предоставяне на допълнително национално финансиране до 200% от европейските средства.
След извършен анализ на агрометеорологичните условия за периода февруари – април 2025 г. е установено, че са засегнати огромни по размер площи с различни култури с щети от измръзване/слана.
Спешното финансово подпомагане на основание Регламент за изпълнение (ЕС) 2025/2061 следва да бъде предоставено на земеделски стопани с издадени през 2025 г. констативни протоколи за 100% пропаднали площи с напълно унищожени земеделски култури, които са установени като допустими за подпомагане за кампания 2025 г. по интервенция „Основно подпомагане на доходите за устойчивост“ към 31 декември 2025 г.
Размерът на финансовата помощ (ставка) за хектар за допустима култура се равнява на 80% от производствените разходи за отглеждане на съответната култура.
Предвид изискването на Регламент за изпълнение (ЕС) 2025/2061 за избягване на свръхкомпенсиране, следва предоставянето на спешната финансова помощ да бъде съобразено с получена държавна помощ съгласно Решение С(2022) 8442 от 21.11.2022 г. (SA.104672) – удължаване на продължителността на прилагане на схема SA.42510 (2015/N), точка 3.3. (14) от Решение С(2020) 9253 от 16.12.2020 г. (SA.59044) и точка 2.7. (12) от Решение C (2015) 6493 от 17.09.2015 г. на Европейската комисия за одобряване на Държавна помощ SA.42510 за компенсиране на щетите по земеделските култури, причинени от неблагоприятни климатични събития, които могат да бъдат приравнени на природно бедствие и Заповед № РД09-830/14.08.2025 г. на министъра на земеделието и храните, с която е обявено настъпило неблагоприятно климатично събитие – измръзване/слана в области: Благоевград, Бургас, Варна, Велико Търново, Враца, Габрово, Добрич, Кюстендил, Ловеч, Монтана, Пазарджик, Перник, Плевен, Пловдив, Разград, Русе, Силистра, Сливен, София област, Стара Загора, Търговище, Хасково, Шумен и Ямбол за културите: сливи, праскови/нектарини, ягоди, малини, бадеми, лешници, маслодайна роза, нар и смокини и Заповед № РД 09-892/23.09.2025 г. на министъра на земеделието и храните, с която е обявено настъпило неблагоприятно климатично събитие – измръзване/слана в области: Благоевград, Бургас, Варна, Велико Търново, Враца, Габрово, Добрич, Кюстендил, Ловеч, Пазарджик, Перник, Пловдив, Разград, Русе, Силистра, Сливен, София област, Стара Загора, Търговище, Хасково, Шумен и Ямбол за културите: орехи, ябълки, винени лозя, десертни лозя, круши, дюли, киви, дрян, арония и овощен посадъчен материал.
С оглед определяне на условията и реда за предоставянето на спешна финансова помощ на земеделските стопани в Република България на основание цитирания по-горе регламент, е необходимо да бъде издаден подзаконов нормативен акт.
С предложения проект на нормативен акт в заключителни разпоредби се правят допълнения в Наредба № 3 от 2023 г. за условията и реда за прилагане на интервенциите под формата на директни плащания, включени в Стратегическия план, за проверките, намаления на плащанията и реда за налагане на административни санкции (обн., ДВ, бр. 23 от 2023 г.) и Наредба № 4 от 2023 г. за условията и реда за подаване на заявления за подпомагане по интервенции за подпомагане на площ и за животни (обн., ДВ, бр. 30 от 2023 г.).
С допълненията се създава възможност министърът на земеделието и храните по предложение на изпълнителния директор на Държавен фонд „Земеделие“ със заповед да удължава сроковете за представяне на документи към заявления за подпомагане при установена невъзможност за кандидатите за подпомагане да представят документите поради технически проблеми със Системата за електронни услуги (СЕУ) и/или Интегрираната система за администриране и контрол (ИСАК). По този начин ще се осигури равнопоставен достъп на всички кандидати до услугите на СЕУ/ИСАК в случай на непредвидени обстоятелства, които затрудняват надлежното подаване по електронен път на заявления за предоставяне на финансова помощ по интервенциите под формата на директни плащания.

Цели
Създаване на национална правна рамка за предоставянето на спешна финансова помощ на земеделските стопани, засегнати от неблагоприятни метеорологични явления за щети от измръзване/слана върху площи със сливи, праскови/нектарини, ягоди, малини, бадеми, лешници, маслодайна роза, нар, смокини, орехи, ябълки, винени лозя, десертни лозя, круши, дюли, киви, дрян и арония през 2025 г. и обезпечаване на тяхната икономическа жизнеспособност.

Финансови и други средства, необходими за прилагането на новата уредба
От Европейския фонд за гарантиране на земеделието е осигурен финансов ресурс в размер на 7 400 000 евро. Съгласно чл. 1, параграф 9 от Регламент за изпълнение (ЕС) 2025/2061 към него могат да бъдат добавени средства от националния бюджет в размер до 200 %, което представлява 
14 800 000 евро.

Очаквани резултати от прилагането на акта
Изплащане на помощта на допустимите заявители до края на февруари 2026 г.
Компенсиране на българските земеделски производители, които са пострадали от неблагоприятни климатични явления за щети от измръзване/слана върху площи със земеделски култури през пролетта на 2025 г.

Анализ за съответствие с правото на Европейския съюз
Наредбата не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

Информация за проведените обществени консултации
На основание чл. 26, ал. 3 и 4 от Закона за нормативните актове проектите на наредба и доклад (мотиви) са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни.
В изпълнение на чл. 26, ал. 5 от Закона за нормативните актове справката за отразяване на постъпилите предложения и становища от обществената консултация, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.

УВАЖАЕМИ ГОСПОДИН МИНИСТЪР,
Във връзка с гореизложеното и на основание чл. 7а от Закон за нормативните актове и чл. 39 от Закона за прилагане на Общата организация на пазарите на земеделски продукти на Европейския съюз, предлагам да одобрите приложената Наредба за условията и реда за предоставяне на спешна финансова помощ на земеделски стопани, засегнати от неблагоприятни метеорологични явления за щети от измръзване/слана върху площи със сливи, праскови/нектарини, ягоди, малини, бадеми, лешници, маслодайна роза, нар, смокини, орехи, ябълки, винени лозя, десертни лозя, круши, дюли, киви, дрян и арония през 2025 г.

	Приложение: 
	1. Проект на Наредба за условията и реда за предоставяне на спешна финансова помощ на земеделски стопани, засегнати от неблагоприятни метеорологични явления за щети от измръзване/слана върху площи със сливи, праскови/нектарини, ягоди, малини, бадеми, лешници, маслодайна роза, нар, смокини, орехи, ябълки, винени лозя, десертни лозя, круши, дюли, киви, дрян и арония през 2025 г.;
2. Справка за отразяване на постъпилите становища от вътрешноведомственото съгласуване;
3. Постъпилите становища от вътрешноведомственото съгласуване;
4. Справка за отразяване на постъпилите предложения и становища от обществената консултация;
5. Постъпилите предложения и становища от обществената консултация.

Д-Р ГЕОРГИ ТАХОВ

